钦定古今图书集成/方舆汇编/职方典/第1215卷 > 《新复黄甲洲记》元·姚绂
## 钦定古今图书集成/方舆汇编/职方典/第1215卷 > 《新复黄甲洲记》元·姚绂

昔我世皇制诏若曰：“诸庙学之政，无或阻挠之。”又曰：
“其土田无或攘占之。”列圣是绳，申饬惟谨。惟尔典者
非人传。厥官，政隳弛，滋弗治，地驯夺于民盗地耕，
初曰赁，寻以臻废赁弗输，稍弗征，又久则私券出，又
更久则去籍窜易，靡不计典者，罢弗任，甚则私啖以
利，更复护焉。士从旁间发其一，吏弗知政，漫弗一省，
或更为货来以助盗，繇是地夺于盗恒多。迺者御史
论以法，兹弊如前所称云。攸学旧有文浦港，发源文
清塘，西北流入攸水，曰大港头。自此凿为渠，引水东
流，朝于学，北入于攸水。中为甲洲，四面水西自凿水
入渠，东连浦口，南边港，北尽攸水之势，并洲与渠咸
隶于学。曰图志、曰“砧籍。”自淳熙以来碑碣曰《国初籍
民》，悉具如上。先是货者冯吉辈九户死，洲废，渐弗治。
会溪水一再涨，溪徙而北，洲沮洳广袤，居民间有赁
垦者。至治元年，民有谭任叔为浮梁，是溪赁置禹庙，
其上租岁入者又五千。自后溪日徙，洲益广，民张八
手、梁景贤之徒，始私垦而谋攘之，凡为畦廿有六，或
输或不输，租以不尽理。泰定三年，事闻于宪府，州倅
赵钧泽、知州侯祜、娄承委勘治具弗讹。有王孛罗、王
甲三，以其地第五畦及第七畦、十八畦，自服来归。至
元二年春，绂按部将之攸，士有以洲事来具言者，至
而果然，则命有司核之，尽以归。明年，余佥宪广西。又
明年，复有南台之命，舟次于湘，攸士友以状请曰：“洲
赖公以归寿，坚珉示永远，不可以无说。”且曰：“方公之
按部既去也，有为盗谋弛其事者，会州倅文侯郁寔
来侯儒者，按状”得实，遂决意归全壤。五月垂告，备值
摄务长沙，不果。既而且归，乃示劝惩而析以理，于是
李光远等自艾各以地还学，尽浦之完，悉复旧无遗既改佃，其戴应魁等恳请就赁，岁概租楮以绵计输
者四百八十有奇。时以地新复，姑优从焉。攸之士咸
曰：“洲以溪徙，增袤垂四十年，殆天所以遗孔氏、资多
士，美征也。初为民夺三十年，中更吏慢法十年，至公
始以宪谕倡于上，侯得奉法绳于下，洲尽天所遗，一
归于学。凡谓非天孰敢哉？请遂书之。”又曰：“侯鲁人，识
而有守，理于政而不烦，其得民也以简静，他如郡治
可纪异者诚多，以事非涉此，姑省而不言。惟葺学庙，
崇高柱之础三尺，基倍之，约重檐四”围，增盈之广如
基尺而加其一，庠内外具一新，凡学之政以理，此又
在二职之所仅见者，若并书附见，谊实重焉，敢固以
请。予叨宪臣，记庙学，不果辞，为述祖宗以来成宪与
吾台臣尝著论如此，然后具洲本末而并录其语，虽
词繁而不删，一以示知惧，一以示知劝云。